Vyf vas oor skade by Clicks in Alberton | Maroela Media
Vyf vas oor skade by Clicks in Alberton
Vyf verdagtes is in hegtenis geneem in verband met die groot skade wat Maandag aan 'n Clicks-winkel in Alberton in Gauteng aangerig is.
Brig. Mathapelo Peters, woordvoerder van die polisie, het Dinsdag gesê vyf verdagtes, tussen 21 en 40 jaar oud, is in hegtenis geneem nadat skade aan Clicks in die Lemon Tree-winkelsentrum aangerig is.
Maroela Media het vroeër berig betogers het Maandag omstreeks 09:00 die betrokke Clicks-winkel betree en amok gemaak. Hulle het die winkel gevandaliseer en ook aan die brand gesteek.
Betogers het gewelddadig toegang tot die winkel verkry deur hamers te gebruik om die winkel se deure mee oop te forseer. Betogers het die winkel se rakke omgegooi en baie skade aangerig voordat hulle dit aan die brand gesteek het.
Twaalf werknemers was tydens die voorval in die winkel vasgekeer hoewel hulle ongedeerd daarvan afgekom het.
Die verdagtes staan nou tereg op aanklagte van kwaadwillige saakbeskadiging. Dit is nie in dié stadium duidelik wanneer die verdagtes in die hof sal verskyn nie.
Volgens Peters ondersoek die polisie ook 'n saak van kwaadwillige saakbeskadiging nadat Clicks in Bryanston in Johannesburg Maandag onder betogers deurgeloop het.
Winkelrakke is in dié voorval omgestap en eiendom is beskadig.
Lt.genl. Elias Mawela, Gautengse polisiehoof, het intussen gesê die owerhede sal nie huiwer om beslissend op te tree teen enigiemand wat misdadig optree nie. Dit sluit in diegene wat eiendom vernietig of geweld aanhits.
Alberton Clicks EFF
BBP-ineenstorting 'mensgemaakte ramp'
ANC, Nelson Mandela-stigting vaar uit teen Trump
Die uitkoms van die storie kon heelwat anders gewees het. Die brand kon die 12 mense wat 'n eerlike bestaan voer, se lewens gevat het. Dit het wel iets gevat, hulle werksplek. Asof die land en klein ondernemings soos Clicks nie genoeg gehad om mee te "deal" nie, nou gebeur die. Wie gaan vir die skade pa staan? Hulle het seker assuransie, maar dis nie die punt nie. Miskien het hulle nie die klousule van beskadiging deur protesaksie nie, hoe gaan hulle die winkel weer staande maak. Almal wat daar koop lei nou skade.
Nee goed. Wanneer word hoof rooi petter vervolg? Julle belowe dit dan so mooi. 5 is nie al wie daar was nie. Kom kom ons wag vir die oranje pakkies!